Christian Rabjerg Madsen (S), 2025-10-09:
Tak for det, formand, og tak for ordet.
Jeg vil gerne indlede min tale med et spørgsmål, for
Danmark er selvfølgelig mange ting: jordbær i juni, skoven iklædt gyldne efterårsfarver, vaniljekranse til jul, landsholdet, The Minds of 99, vores frivillighed og Bjarne Reuter.
Men måske vigtigst er Danmark fællesskab, tillid og lighed.
Det er alle helt afgørende grundværdier i vores velfærdssamfund, og man kunne også sige, at det er grundværdier under det, som man måske kunne kalde den danske samarbejdsånd.
Der findes jo parlamenter i verden, hvor samarbejdet er kørt fast i en sådan grad, at staten må lukke ned.
Der findes også parlamenter i verden, hvor man helt bogstavelig talt slås med hinanden.
I Folketinget derimod har Kanslergadeforliget dannet skole.
Så mens Hitler kom til magten i Tyskland, sejrede det danske samarbejdende demokrati, og selv om alle involverede dengang slog sig på at redde økonomien og gøre den danske muld ufrugtbar for 1930'ernes totalitarisme, endte det med, at Kanslergadeforliget blev juvelen i forligstraditionen.
Derfor vil jeg sige tak til alle jer, mine kollegaer, for jeres bidrag til det samarbejdende folkestyre.
Det er nu 3 år siden, at hr. Bertel Haarder som aldersformand stod her og sagde til os: Rank ryggen, og vær gode ved Danmark.
Jeg synes, vi i det store hele har fulgt den kloge formaning.
Siden valget har vi indgået 180 politiske aftaler, og 163 af dem har været med partier på begge sider af midterregeringen.
Dét er Danmark.
Derfor tak til Socialistisk Folkeparti for sammen med os at sikre den nære velfærd med historisk store investeringer i børn, uddannelse og ældre.
Tak til Enhedslisten for sammen med os at være med til at styrke fødselsområdet.
Tak til De Radikale for at være en del af den akutpakke, der gør, at vi nu skridt for skridt forbedrer vandmiljøet.
Tak til Alternativet for sammen med os at sætte børns nærvær og læring over skærme i daginstitutioner og skoler.
Tak til de færøske og grønlandske medlemmer for at styrke rigsfællesskabet med evig respekt for vores tre landes forskellige kulturer.
Tak til de borgerlige, der rent faktisk har taget ansvar.
Tak til Danmarksdemokraterne for sammen med os at sikre, at der kommer læger i hele landet.
Tak til Liberal Alliance for sammen med os at reformere beskæftigelsesindsatsen.
Tak til Det Konservative Folkeparti for at være med i den grønne trepart, der giver Danmark mere natur og renere vand.
Og tak til Dansk Folkeparti for sammen med os at løfte folkeskolens kvalitetsprogram, så vi får både faglighed og fordybelse tilbage i folkeskolen.
Det er alt sammen politiske aftaler, der gør Danmark rigere, grønnere, bedre og tryggere, og dét er Danmark.
I Socialdemokratiet ønsker vi at styrke det Danmark, vi kender, og det Danmark, vi er stolte af.
Det er et land, hvor Fanden aldrig tager de sidste.
Vi er ikke i mål med vores velfærdssamfund.
Det kommer vi aldrig, men vores samfundsmodel er alle andre samfundsmodeller overlegen, når det kommer til at skabe tryghed, velstand og lige muligheder.
Det er det Danmark, vi kender, og det vil vi ikke eksperimentere med eller sætte over styr.
Jeg er stolt af at stå her i dag som politisk ordfører for Danmarks eneste rigtige folkeparti.
Socialdemokratiet er rundet af arbejderbevægelsen og skabt i kampen for dem, der ikke kan kæmpe selv, men vi er ikke et enkeltsagsparti, og vi er ikke et parti for særlige grupper eller organisationer.
Socialdemokratiet har derimod byrødder i alle kommuner.
Vi har regionsrådsmedlemmer i hele landet, vi har et stærkt hold i Europa-Parlamentet, og der findes sjældent en forening, organisation eller ngo, der ikke har flere ledende medlemmer, der også er socialdemokrater.
Sådan er det at stå i spidsen.
Det er bøvlet, det er besværligt, men jeg tror også, at det er den vigtigste årsag til, at Socialdemokratiet midt i et væld af kriser og nye partier fortsætter med at være det parti, klart flest danskere har tillid til.
Det er, fordi vi er bredt folkeligt forankret i hele landet, og fordi vi i samarbejde med andre partier formår at finde løsninger, der styrker Danmark som helhed.